রোহিত-বিরাটের বিরুদ্ধে খেলবেন না প্যাট কামিন্স!

স্পোর্টস ডেস্ক: ভারতের বিরুদ্ধে একদিনের সিরিজে খেলবেন না অস্ট্রেলিয়ার অধিনায়ক প্যাট কামিন্স (Pat Cummins)। নিউজিল্যান্ডের বিরুদ্ধেও থাকতে পারবেন তিনি। তাঁর পিঠে চোট, তাই নিজেকে বিশ্রামে রাখার সিদ্ধান্ত নেওয়া হল, যাতে অ্যাশেজ সিরিজে (Ashes Series) ১০০ শতাংশ ফিট অবস্থায় পাওয়া যায়। ১৯ অক্টোবর অস্ট্রেলিয়ার মাটিতে তিনটি ওডিআই খেলবে ভারত, যে সিরিজে অনেকদিন পর দেখা যাবে রোহিত শর্মা (Rohit Sharma) এবং বিরাট কোহলিকে (Virat Kohli)।

অস্ট্রেলিয়ার টেস্ট এবং ওডিআই অধিনায়ক ওয়েস্ট ইন্ডিজের বিরুদ্ধে টেস্ট সিরিজের পর থেকে মাঠের বাইরে। ওই সিরিজেও খুব একটা চাপ নেননি তিনি। এরপর ক্যারিবিয়ানদের বিরুদ্ধেই টি২০ সিরিজ ছিল, দক্ষিণ আফ্রিকার বিরুদ্ধে ছিল টি২০ এবং ওডিআই সিরিজ। তার কোনওটাতেই খেলেননি কামিন্স।

আরও পড়ুন: টি২০ ক্রিকেট থেকে অবসর নিলেন মিচেল স্টার্ক

অস্ট্রেলিয়ান ক্রিকেট বোর্ড সূত্রে খবর, প্রাথমিকভাবে ১০ সপ্তাহের বিশ্রাম দেওয়া হয়েছিল কামিন্সকে। যাতে তিনি ২১ নভেম্বর থেকে শুরু হতে চলা অ্যাশেজ সিরিজের আগে পূর্ণ শারীরিক শক্তিতে ফিরে আসতে পারেন। কিন্তু ওয়েস্ট ইন্ডিজ সফরের পর অজি অধিনায়কের পিঠের চোট আরও খারাপ আকার ধারণ করে। তাই কোনও ঝুঁকি না নিয়ে তাঁকে বিশ্রামে রাখা হল।

এদিকে মঙ্গলবার সকালে টি২০ ক্রিকেট থেকে অবসর ঘোষণা করেছেন মিচেল স্টার্ক (Mitchell Starc)। টি২০ বিশ্বকাপ (T20 World Cup) সামনের বছর, বড়জোর আর ছ’ মাস বাকি। এমন সময় আচমকা এই ফর্ম্যাট থেকে অবসর নিয়ে ফেললেন অস্ট্রেলিয়ার তারকা পেসার। বয়স এখন তাঁর ৩৫, দ্রুতগতির বোলার হিসেবে যথেষ্টই, তবু অনেকেই এই সিদ্ধান্তে আশ্চর্য হয়েছেন। এ বছরের শেষের দিকে রয়েছে অ্যাশেজ সিরিজ (Ashes Series), ২০২৭ সালে ওডিআই বিশ্বকাপ। সেসব মাথায় রেখেই ক্ষুদ্রতম ফর্ম্যাটকে বিদায় জানালেন বাঁ-হাতি পেসার।